रायपुर. स्वास्थ्य विभाग, इंश्योरेंस कंपनी और स्मार्ट कार्ड प्रोवाइडर अब निजी अस्पतालों में इलाज करवा रहे मरीजों से पूछेंगे कि उनका इलाज ठीक हो रहा है या नहीं? स्मार्ट कार्ड से इलाज का सिस्टम दुरुस्त करने के लिए यह सिस्टम लागू किया गया है।
मरीज के भर्ती होने पर स्मार्ट कार्ड के फार्म में उनका मोबाइल नंबर भी दर्ज करवाया जा रहा है। उसी नंबर पर इंश्यारेंस कंपनी से फोन कर इलाज की जानकारी ली जाएगी। स्वास्थ्य अफसरों का मानना है कि इस फार्मूले से मरीजों को प्राइवेट अस्पतालों की बेहतर सुविधाएं दिलाने में मदद मिलेगी। अस्पताल में भर्ती मरीज से इंश्यारेंस कंपनी सीधे बात करेगी। इससे मरीजों से अतिरिक्त पैसे वसूलने वाले अस्पताल प्रबंधकों की मनमानी नहीं चलेगी। मरीजों से स्मार्ट कार्ड के पैकेज के अनुसार फीस लेने के अलावा अतिरिक्त रकम नहीं ली जा सकेगी। स्मार्ट कार्ड के पैकेज में ही सभी तरह की सुविधा देना होगा।
अफसरों का कहना है कि इंश्यारेंस कंपनी रेंडम सर्वे करेगी। यानी कभी भी अचानक किसी भी मरीज को फोन किया जाएगा। अचानक जांच होने से ही गड़बड़ी करने वालों का सच सामने आ सकेगा।
नंबर 18002334200 जारी : स्वास्थ्य विभाग और इंश्यारेंस कंपनी ने स्मार्ट कार्ड से इलाज करवाने वाले मरीजों के लिए टोल फ्री नंबर जारी किया है। इस नंबर पर फोन कर मरीज सीधे अपनी शिकायत कर सकेंगे। अफसरों ने बताया कि इंश्यारेंस कंपनी जिन मरीजों को फोन उनसे इलाज की जानकारी नहीं ले सकेगी, एेसे मरीजों को अगर कोई शिकायत रही तो वे टोल फ्री नंबर पर खुद फोन कर सकेंगे। मरीजों को यह सुविधा भी इसी गरज से दी जा रही है कि उनके साथ किसी भी तरह की धोखाधड़ी न हो सके।
कार्ड का स्वत: रिनुवल
1 जनवरी को स्मार्ट कार्ड का अपने आप ही नवीनीकरण हो जाएगा। इंश्योरेंस कंपनी और स्वास्थ्य विभाग के अफसरों ने बताया कि जिन मरीजों के स्मार्ट कार्ड का पूरा पैसा इलाज में खतम हो चुका है, उनके स्मार्ट कार्ड में नया पैकेज आ जाएगा। इसके लिए किसी भी तरह की औपचारिकता पूरी करने की जरूरत नहीं है। इसका साफ्टवेयर ही ऐसा बनाया गया है कि वह अपने आप ही अपडेट हो जाएगा।
hin_Deva hin_Deva hin_Deva hin_Deva npi_Deva hin_Deva